Diskleriañ a c'heller eta ez eo falset an diell. Daoust da se, ha moarvat a-raok na vefe falset, hogen ar vrud an defe graet Arzhur ul le a wazoniezh-stag a c'helle redek 300 vloaz war-lerc'h (a-raok na vefe falset an diell eta) rak ne oa ket aes gwiriekaat an holl zielloù d'ar mare-se. Alain Bouchard, da skouer, istorour dindan ren an Dugez Anna, a lavar en dije Arzhur graet al le a wazoniezh war an diviz ma vefe sikouret gant ar roue gall da c'hounid e rouantelezh, Bro-Saoz. Lakaomp da welout : neuze e vije ur vezh evit roue ar C'hallaoued rak n'en dije ket dalc'het d'e bromesa, rak daoust da se en dije sinet feur-emglev a beoc'h Vernon a laka er c'hontrol Arzhur e gwazoniezh Yann Dizouar e vuntrer, ha n'en dije graet netra ebet evit digarc'hariañ Arzhur pa rank ur Pennaotrou, hervez ar c'hladdalc'hiezh, dont war sikour e waz, pa vez le a wazoniezh strizh. Gwelout a ran aze un arguzenn ouzhpenn da ziskleriañ ez eo faos an diell : ma vefe bet ul le strizh etrezo e vefe bet rediet Fulub-Aogust da vont war sikour e waz, anez lakaat an diskred war e lealded e-keñver e holl wizien all a Frañs.